Når gæsterne bliver væk og arrangementer aflyses af frygt for coronasmitte, må man forsøge at gå nye veje for at holde gang i forretningen. Den erkendelse gjorde de sig på Sallingsund Færgekro, og ved at satse på et nyt forretningsområde har kromanden og hans elever fået sved på panden. Kroejer Jens-Peter Skov valgte at tænke i nye baner, da han ikke længere havde mulighed for at fylde restauranten som følge af coronakrisen. Det 'nye' blev noget så kendt som take-away-mad. - Vi satte os for, at vi lige så godt kunne gøre noget, fordi vi sad alligevel bare og kedede os, siger kroejer Jens-Peter Skov. Lørdag formiddag annoncerede kroen på Facebook, at man ville forsøge sig med take-away-menuer. Blot to timer senere var der bestilt over 200 gange mad ud af huset, og kroen måtte melde alt udsolgt. Det skriver Limfjord Update . - Det har været en fantastisk aften på Sallingsund Færgekro med den store opbakning med vores nye initiativ med take-away. Det har været så stor en succes, så vi fortsætter selvfølgelig i morgen med en ny menu, skriver Sallingsund Færgekro på Facebook. Sallingsund Færgekro oplyser, at der søndag er Sallingsund-burger på menuen, og kroen pønser også at lave "Morsø-gryde", der af kroejeren betegnes som en gammel klassiker.
Sallingsund Færgekro har fået travlt med at lave take-away, efter at udbruddet af coronavirus har sat sit præg på hele Danmark.